《望岳》
清代·成书

关门积宿阴，初日犹黯黮。清风荡晨烟，岳色不可掩。

三峰拔地起，突兀势非渐。青天削芙蓉，秋水见菡萏。

高撑影矗矗，峭刻意斩斩。群山远罗列，趋附若阿谄。

森然白帝尊，壁立凛莫犯。苍茫古三辅，胜迹皇图览。

八州会地形，两戒划天险。巨灵擘其拳，一手欲众揽。

金天肃杀气，万古不自贬。忆昔曾梦游，巉岩堕心胆。

铁锁怯攀援，石径记坑坎。今来咫尺间，阻隔抱深歉。

岩壑想仿佛，台观虚指点。遥望白云封，万景入奇敛。

为我谢山灵，少勇老未减。东归傥如愿，赴险吾犹敢。

作者简介：（?—1821）清满洲镶白旗人，穆尔察氏，字倬云，号误庵。乾隆四十九年进士，由主事累官户部右侍郎。工诗，尤长古体。有《多岁堂诗集》、《古诗选》。